Á síðustu 100 árum hefur það aðeins gerst fjórum sinnum að forseti Bandaríkjanna sem sækist eftir endurkjöri sé felldur í kosningum . Það virðist því vera erfitt verkefni fyrir áskoranda í kosningum að fella sitjandi forseta . Árið 1980 sóttist Jimmy Carter eftir endurkjöri sem forseti . Hann hafði orðið fyrir ýmsum áföllum í forsetatíð sinni . Bylting var gerð í Íran og í kjölfarið var ráðist inn í sendiráð Bandaríkjanna í Tehran og starfsfólki þess haldið sem gíslum mánuðum saman . Carter tók ákvörðun um að gera tilraun til að frelsa gíslana , en sú tilraun mistókst algerlega . Nokkrir hermenn fórust þegar herþyrla fórst í eyðimörkinni . Þessi atburðarás var mikið pólitískt áfall fyrir Carter og hann náði aldrei vopnum sínum aftur . Þegar kjósendur gengu til kosninga sigraði Ronald Reagan örugglega . Eftirmaður Reagan var George Bush , sem hafði áður verið varaforseti . Hann naut um tíma mikilla vinsælda eftir að Bandaríkjamenn réðust inn í Írak til að hrekja Íraka frá Kuweit . Sá stuðningur var hins vegar horfinn þegar kom að kosningum . Bush hafði í kosningabaráttu sinni 1988 lýst því yfir með afdráttarlausum hætti að hann myndi ekki hækka skatta . Hann sveik hins vegar þetta loforð eftir að hann varð forseti og kjósendur refsuðu honum fyrir það . Bill Clinton sigraði hann í forsetakosningum 1992 . Gerald Ford féll í kosningum árið 1976 , en hann var aldrei kosinn forseti því að hann tók við eftir að Richard Nixon neyddist til að segja af sér embætti árið 1974 . Ef farið er lengra aftur í tímann þá tapaði Herbert Hoover forseti illa þegar hann reyndi að ná endurkjöri árið 1932 , í miðri kreppunni . Franklin Roosevelt sigraði með yfirburðum . William Taft forseti tapaði einnig illa í kosningum 1912 fyrir Woodrow Wilson þegar hann reyndi að ná endurkjöri . Þá varð klofningur í Repúblikanaflokknum því að Theodore Roosevelt , fyrrverandi forseti , bauð sig einnig fram . Efnahagsmál hafa alltaf ráðið miklu um úrslit í forsetakosningum . Obama náði endurkjöri þrátt fyrir að staða efnahagsmála væri slæm og atvinnuleysi mikið . Fréttaskýrendur hafa sumir sagt í dag að til að sigra í kosningum í ár hefðu repúblikanar þurft að bjóða fram sterkari og meira afgerandi frambjóðanda en Mitt Romney , líkt og gerðist 1980 og 1992 þegar Ronald Reagan og Bill Clinton sigruðu .